### Resumé

En privat bygherre har anmodet om at få udarbejdet en ny lokalplan for [adresse], Jelling til boligformål. Udarbejdelse af lokalplanen er igangsat med en bemærkning om, at udvalget ønsker at se sagen igen. Dermed præsenteres det tilpassede projekt. Der er 30 tæt-lav boliger i området, som opføres i én etage med saddeltag, og som primært sammenbygges af carporte mellem boligerne. Der er skabt variation i bebyggelsen gennem boligernes orientering, materialer og farver.

### Sagsfremstilling

En privat bygherre har anmodet om at få udarbejdet en ny lokalplan for [adresse], Jelling til boligformål. Lokalplanområdet er cirka 2,7 ha og ligger centralt i Jelling, øst for [adresse] og nord for Laura Bach.

På Teknisk Udvalgsmøde d. 13 august 2024 blev det godkendt at igangsætte udarbejdelse af lokalplan nr. 1424 boligområde ved [adresse] og Laura Bach, med følgende bemærkning:  "...at der er fokus på placeringen i Jelling og hvordan byggeriet fremstår mod [adresse], herunder arkitektur og beplantning. Udvalget ønsker at se sagen igen inden lokalplanforslaget sendes i høring."

Efter møder med bygherre og dennes arkitekt præsenteres Teknisk Udvalg hermed for det tilpassede projekt.

#### Lokalplanens indhold

Hensigten er at etablere tæt-lav boligbebyggelse i én etage. Der er i alt 30 boliger i området, og boligerne placeres primært langs en boligvej, som følger områdets kurvede afgrænsning. Der er vejadgang fra [adresse], og de fleste grunde til hver enkelt bolig kan udstykkes med en størrelse på minimum 400 m2. Dog gives mulighed for mindre grundstørrelser ned til 300 m2 ved boligrækken i det nordøstlige hjørne, under den forudsætning, at det resterende grundareal op til 400 m2 tillægges det fælles opholdsareal.

Boligerne opføres med saddeltage, og der er skabt variation i bebyggelsen, gennem boligernes orientering, materialer og farver.

*![](data:image/jpeg;base64...)
Figur 1: Nyt udkast til fremtidig udnyttelse af lokalplanområdet med fælles opholdsareal i midten.*

I centrum af området er et grønt fælles opholdsareal. Opholdsarealet er opdelt i 3 forskellige zoner. Længst mod vest bevares en gruppe af store eksisterende træer, midt i området etableres et lege- og aktivitetsområde. Længst mod øst placeres et regnvandsbassin, der samtidig skal bidrage med en rekreativ værdi.  Det fælles opholdsareal begrønnes med grupper af træer og buske og et areal med enggræsser omkring regnvandsbassinet. Eventuelt ønskes mulighed for at placere et fælleshus eller orangeri i de fælles opholdsarealer.

Der holdes en afstand på ca. 25 meter mellem [adresse] og de private grunde, for at sikre boliger og opholdsarealer i forhold til trafikstøj. Derved undgås etablering af afskærmning langs vejen.

De to levende hegn langs områdets nordlige og østlige afgrænsning bevares også, og langs hegnene etableres stiforbindelser, som forbindes til det øvrige stisystem mod skolen i det nordøstlige hjørne. Langs Laura Bach samt på den sydlige eller vestlige side af de interne boligveje plantes vejtræer.

*![](data:image/jpeg;base64...)
Figur 2: Visualisering der viser boligområdet set skrå mod nordøst fra [adresse]. Her ses også område med enggræsser samt vejtræer langs Laura Bach.*

**Arkitektur**

Området rummer fire forskellige boligtyper, og de fleste boliger sammenbygges med carporte med indbyggede skure. Én boligtype er længehuse, hvor de andre er gavlhuse. Boligbebyggelsen opføres i to forskellige farver mursten, og på én boligtype benyttes træ på gavlen. Træbeklædningen går igen på carporte med indbyggede skure. Carportene er rykket en smule frem, for at skabe forskydning langs facaderne. Boligernes tage udføres primært i sorte tagsten, men på én boligtype benyttes ståltag. Et murværksfelt ved hver indgangsdør, samt et felt mellem vinduerne på husets facade, er let tilbagetrukket og murværksforbandtet er ændret til fliseforbandt, for at skabe mere detaljering.

![](data:image/jpeg;base64...)

*Figur 3: Visualisering der viser boligtype A, som er et længehus i brunlige nuancer.*

*![](data:image/jpeg;base64...)*

*Figur 4: Visualisering der viser boligtype B. Huset opføres i en gul nuance og gavlen vender ud mod boligvejen.*

![](data:image/jpeg;base64...)
*Figur 5: Visualisering der viser boligtype C2. Husets facade er i gule tegl, mens gavlene har lodret træbeklædning. Derudover har boligerne lyse ståltage med stående fals.*

**Vurdering af afledte konsekvenser**

Notat for afledte konsekvenser er under udarbejdelse og vil være klart ved behandling af lokalplanforslaget.

**Høringsperiode**

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner og otte uger for lokalplaner med tillæg medanvendelsesændringer eller nyudlæg.

Høringsperioden for lokalplanen vurderes til fi re uger, da lokalplanen er af en karakter, med et geografisk anvendelsesområde, en kompleksitet og et omfang, hvor fi re uger vurderes at være rimelig tid til inddragelsen af offentligheden.

**Overtagelsespligt/Frafaldserklæring**

Lokalplanområdet er privatejet og overføres fra land- til byzone. Det er aftalt med ejer, at der underskrives en frafaldserklæring.

### Klima og resiliensvurdering

Klima- og resiliensvurdering foretages i forbindelse med udarbejdelse af lokalplanforslaget, når der foreligger mere information.

### Sagens videre forløb

Sagen skal alene behandles i Teknisk Udvalg.

### Indstilling Teknik- og Miljødirektøren indstiller

**at** der arbejdes videre med udarbejdelse af forslag til lokalplan nr. 1424 ud fra det viste projekt.

### Beslutning

Godkendt.

Jonathan Winther var fraværende.